[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.11.2007

COM(2007) 742 окончателен

2007/0261 (ACC)

Предложение за

РЕГЛАМЕНТ НА СЪВЕТА

относно временна отмяна на митата за внос на някои зърнени култури за 2007/2008 пазарна година

(представено от Комисията)

Обяснителен меморандум

1. Контекст на предложението

- Основания и цели на предложението

Целта на предложението е да подпомогне снабдяването на пазара на Общността със зърнени култури, улеснявайки вноса от трети страни, за да отговори на напрежението на пазарите на зърнени култури в Европейския съюз.

Настоящото предложение е в отговор на слабата европейска реколта и на високите пазарни цени както на световния, така и на европейския пазар. При все че сегашните защитни мерки относно зърнените култури по границите са относително ниски, някои зърнени култури, важни за пазарното равновесие в Европейския съюз, са обект на вносни мита.

- Общ контекст

1.1. Тенденции на световните пазари на зърнени култури

Според Международния съвет по зърното, нивото на световното потребление на зърнени култури през 2007/2008 г. (1 669 милиона тона) би трябвало да надмине нивото на световното производство (1 665 милиона тона) за трета поредна година. Неблагоприятните летни климатични условия в северното полукълбо за пшеничните култури, както и сушата в Австралия, доведоха до намаляване на прогнозата за световното производство на пшеница до 601 милиона тона, докато се очаква световното производство на царевица да достигне рекордно ниво от 766 милиона тона, благодарение на изключителната реколта в Съединените американски щати. Наблюдава се структурно увеличение на световното търсене на зърнени култури, от една страна - поради развитието на производството на био горива и от друга – поради повишаване на жизненото равнище в развиващите се страни, което води до увеличение на потреблението на бели меса (птиче и свинско месо) и от там до нарастване на търсенето на зърнени култури. На фона на нарастването на световното търсене, световните запаси в края на 2007/2008 пазарна година се очаква да достигнат най-ниското си ниво от 1979/1980 г. насам. Тези запаси по отношение на пшеницата са оценени на 107 милиона тона, от които 25 милиона тона в петте основни страни-износителки, срещу съответно 118 милиона тона и 38 милиона тона в края на 2006/2007 пазарна година.

[pic]

На фона на по-ниските световни запаси, цените на зърнените култури (за износ) отбелязаха, в случая с пшеницата, голямо нарастване от началото на 2007/2008 пазарна година, с увеличения от порядъка на 50 %; световните котировки от края на септември 2007 г., достигащи нива от порядъка на 360 $/т FOB. Освен от последствията от лошото лятно време за пшеничните култури в северното полукълбо, по-специално по отношение на добива и качеството в Европа, пазарите бяха поддържани и от голямото търсене от страна на вносителите, които се опитваха да покрият нуждите си в условията на увеличаващи се международни цени. Независимо от високите цени, традиционните вносители купуваха предварително поради страх от последващо увеличение на цените. От началото на 2007/2008 пазарна година Северна Африка, Близкия Изток и Индия извършиха съществени покупки, най-вече на американските и руските пазари: в началото на септември, задълженията за износ от САЩ представляваха вече почти 60 % от прогнозата за износ на USDA за цялата пазарна година.

В контекста на значителното увеличение на цените на пшеницата и нестихващото търсене за износ, световните пазари на фуражен ечемик също достигнаха високи стойности. В края на септември 2007 г. цените за износ достигнаха 314 $/т FOB Черно море, което е около 30 % увеличение спрямо началото на пазарната година.

Независимо от актуализацията в посока към нарастване на прогнозите за производство на американска царевица , световните цени за износ на тази култура също се увеличиха. В края на септември 2007 г американските котировки достигнаха 20 % увеличение спрямо началото на пазарната година, около 180 $/т FOB. В Аржентина, в края на септември 2007 г., котировките за износ Up River отбелязаха увеличение от 30 %, около 180 $/т FOB. Стойностите се поддържаха от нестихващото търсене, докато операторите повишаваха цените поради силното нарастване на котировките за износ от Бразилия , където стойностите FOB преминаха летвата от 200 $/т, главно заради износа за Европейския съюз.

1.2. Ситуация на пазара за зърнени култури в Европейския съюз

Началните запаси за 2007/2008 пазарна година са по-малки с 13 милиона тона в сравнение с предишния период. Това значително намаление е резултат от комбинацията на два фактора, от една страна – слабата зърнена реколта за 2006/2007 г. и от друга - чувствителното изразходване на интервенционните запаси на Общността по време на въпросната пазарна година. Наистина повече от 8 милиона тона интервенционни запаси бяха пуснати в продажба през 2006/2007 г. (3,1 милиона тона пшеница, 3,4 милиона тона царевица, 1,4 милиона тона ечемик и около 395000 тона ръж), за да се задоволят най-вече нуждите на вътрешния пазар. Интервенционните запаси на Общността възлизаха на 2,4 милиона тона в началото на 2007/2008 пазарна година и се състояха основно от унгарска царевица.

Относно реколта 2007 г., изобилните дъждове доведоха до влошаване на качеството на реколтите от зърнено-житни култури в западната част на Европейския съюз и по-специално във Франция, в Германия и в Обединеното кралство. В Централна и Източна Европа (Румъния, България и Унгария), последователни горещи периоди (изключително високи температури и отсъствие на валежи) не позволиха на културите да достигнат пълните си възможности. Климатичните условия бяха благоприятни за зърнените култури единствено на Иберийския полуостров и в съседните на Балтийско море страни. Като цяло производството на Европейския съюз вече е оценено на 258 милиона тона, т.е. с 8 милиона тона или 3 % по-малко в сравнение с реколта 2006/2007, която на свой ред не беше висока.

Намаляването на европейското производството се случва в момент, в който запасите на Европейския съюз са вече ниски. В резултат Европейският съюз ще трябва да прибегне до по-голям внос през 2007/2008 г. в сравнение с 2006/2007 г. Традиционно нетен износител, Европейският съюз е нетен вносител през тази 2007/2008 пазарна година с приблизително 2,5 милиона тона[1] при запазено ниво на износа.

Европейските зърнени пазари регистрираха значително увеличение на цените от началото на 2007/2008 пазарна година. Нарастването е съществено както номинално, така и поради изключително голямото разминаване между пазарните и интервенционните цени (101,3 €/т). Напрежението засяга всички зърнено-житни култури. Тази ситуация е следствие от по-малките налични количества на мека пшеница и царевица в Общността, от по-ниските резултати в количествено отношение спрямо предвидените и на изчерпването на интервенционните запаси на Общността, намалени в момента до 0,5 милиона тона.

[pic]

Цената на мелничарската пшеница в Руан се увеличи от началото на новата пазарна година – 2 юли 2007 г. (179 €/т), за да достигне почти 300 €/т в началото на месец септември 2007 г. В Германия, в средата на август хлебната пшеница се продаваше 70 % по-скъпо спрямо предишната година. Европейското производство на мека пшеница се извършва основно във Франция, в Германия, в Обединеното кралство, в Полша и в Румъния. Традиционно годишният износ е от порядъка на 12 до 14 милиона тона и е предназначен основно за страните от Северна Африка. Годишният внос е около 5 милиона тона, от които 1,5 милиона тона висококачествена мека пшеница с произход от Северна Америка. Остатъкът представлява пшеница със средно и ниско качество, с произход основно от страните от Черноморския регион.

[pic]

Цените на фуражния ечемик следват тези на пшеницата. На френския пазар цената на фуражния ечемик се увеличи повече от два пъти в сравнение с лято 2006 г. и достигна 270 €/т в Руан в края на месец септември, 2007 г. Производството на ечемик се извършва основно в Германия, във Франция, в Испания, в Обединеното кралство, в Дания и в Полша. Традиционно годишният износ е от порядъка на 6 милиона тона и е предназначен основно за Саудитска Арабия. Годишният внос е пренебрежимо малък, ненадминаващ 0,5 милиона тона.

[pic]

Високата цена на ечемика доведе до повишение на търсенето на царевица за фураж. Цената на френската царевица в Байон също последва тази тенденция и се увеличи от началото на новата пазарна година – 2 юли 2007 г. (183 €/т), за да достигне най-високата си цена от 255 €/т в средата на септември 2007 г. Производството на царевица се извършва основно във Франция, в Италия, в Унгария, в Румъния и в Полша. Традиционно годишният износ на зърно от царевица е нисък, от порядъка на 0,5 милиона тона. Годишният внос е от около 3-4 милиона тона с произход основно от Южна Америка, от Украйна и отскоро от Сърбия.

- .Действащи разпоредби в областта на предложението

Тарифите за зърнените култури в рамките на ГАТТ са следните:

Продукт | Тарифа |

Твърда пшеница (дурум) | 148 €/тон |

Мека пшеница | 95 €/тон |

Ръж | 93 €/тон |

Ечемик | 93 €/тон |

Овес | 89 €/тон |

Царевица (без царевица за посев и някои хибридни) | 94 €/тон |

Сорго | 94 €/тон |

Елда | 37 €/тон |

Просо | 56 €/тон |

Тритикале | 93 €/тон |

Европейският съюз обобщи митата за всички зърнени култури в рамките на споразумението ГАТТ. Митата отговарят на подробните правила, определени в "Headnote 6" от графика на ГАТТ, който води началото си от споразумението със Съединените американски щати от Блеър хауз. С изключение на ечемика и меката пшеница със средно и ниско качество, това се изразява в мита, фиксирани на основата на различните световни референтни цени за точно определени сортове зърнени култури.

Митото е определено на основата на разликата между реалната интервенционна цена на Общността за зърнените култури, включваща месечните увеличения, умножена по 1,55 и представителната вносна цена CIF Ротердам за зърнените култури.

Така изчисленото мито в момента е 0 €/т за твърдата пшеница, за висококачествената мека пшеница, за ръжта и за соргото. Поради нестабилността на референтните цени за царевица на американския пазар, митото за царевица доста се колебаеше от началото на 2007/2008 пазарна година: от максимална стойност от 16,21 €/т до 0 €/т от 1 октомври 2007 г.

През 2002 г. бяха въведени тарифни квоти за вноса на ечемик и мека пшеница със средно и ниско качество. Извън тези тарифни квоти се прилага максимално мито от съответно 93 €/т и 95 €/т

За меката пшеница със средно и ниско качество е въведена годишна тарифна квота от 2 989 240 тона, включваща от една страна – специфична квота от 572 000 тона за внос с произход от САЩ и от друга – квота от 38 853 тона за внос с произход от Канада. Останалите 2 378 387 тона са открити за трети страни на триместър. Дължимите мита от вноса по тарифна квота са определени на 12 EUR/т.

Следната таблица показва изпълнението на вноса за трите подквоти за мека пшеница от началото на 2007 г.:

подквота I | подквота II | подквота III |

Квота (тонове) | 572 000 | 38 853 | 2 378 387 |

Изпълнение през 2007 г. (тонове) | 191 378 | 38 800 | 900 390 |

Изпълнение (%) | 33,5 | 99,9 | 37,9 |

Оставащо количество (тонове) | 380 622 | 53 | 1 477 997 |

За ечемика е въведена годишна тарифна квота от 306 215 тона, включваща мито от 16 EUR/т. Друга тарифна квота от 50 000 тона за ечемик за пивоварни цели е открита с мито от 8 EUR/т.

Следната таблица показва изпълнението на вноса за двете подквоти за ечемик от началото на 2007 г.:

ечемик | ечемик за пивоварни цели |

Квота (тонове) | 306 215 | 50 000 |

Изпълнение през 2007 г. (тонове) | 103 708 | 0 |

Изпълнение (%) | 33,9 | 0 |

Оставащо количество (тонове) | 202 507 | 50 000 |

През 2006 г. бе създадена тарифна квота erga omnes с нулево мито за 242 074 тона царевица като следствие от преговорите за присъединяване на 10-те нови държави-членки. Тарифната квота, открита за 2007 г., бе напълно използвана.

По отношение на царевицата и соргото, внесени в Испания и Португалия, се прилагат по-ниски вносни мита от присъединяването на тези две държави към Европейския съюз. Споразумение, сключено между Европейския съюз и Съединените американски щати, позволява вноса на определено количество царевица и сорго с произход от трети страни на по-ниска тарифа (с намаление), за да компенсира САЩ за загубата на пазарите на Иберийския полуостров. Сегашното споразумение се прилага за 2 милиона тона царевица и 300 000 тона сорго ежегоден внос в Испания. Горепосочените стойности се намаляват от количеството на някои заместители на зърнени култури (остатъци от производството на нишесте, храни с царевичен глутен и пулпа на цитрусовите плодове), внесени в Испания през същата година. Също бе договорена тарифна квота от 500 000 тона за внос на царевица в Португалия (мито, определено, така че да гарантира пълното използване на квотата с максимална ставка от 50 EUR/т). Поради ниските мита и високия внос на царевица не е предоставено никакво намаление за 2007 г. .

- Съвместимост с другите политики и цели на Съюза

Не се прилага.

2. Консултации със заинтересованите страни и оценка на въздействието

- Консултации със заинтересованите страни

Не се прилага.

- Събиране и използване на експертни мнения

Не се прилага.

- Оценка на въздействието

Не се прилага предвид краткосрочния характер на мярката.

3. Правни елементи на предложението

- Обобщение на предложените действия

Целта на настоящото предложение е да отмени вносните мита за някои зърнени култури както за вноса в рамките на тарифните квоти с намалено мито, така и за вноса по общите правила.

Тази мярка за отмяна се отнася за 2007/2008 пазарна година и трябва да може да бъде прекратена незабавно в случай на нужда. В тази връзка следва да се предвиди възможността Комисията да вземе нужните мерки, за да възстанови митата, веднага щом пазарната ситуация го оправдава и да определи критериите, според които ситуацията трябва да бъде считана за такава в рамките на член 25 от Регламент (ЕО) № 1784/2003 (Управителен комитет по зърнени култури).

- Правно основание

Договор за създаване на Европейската общност и по-специално членове 26 и 133.

- Принцип на субсидиарност

Предложението се отнася за област, която попада под изключителната компетентност на Общността. Поради тази причина принципът на субсидиарността не се прилага.

- Принцип на пропорционалност

Не се прилага.

- Избор на инструменти

Предложен инструмент: регламент.Други инструменти не биха били подходящи поради следните причини:Става дума за временна отмяна на разпоредба от съществуващ регламент.

4. Отражение върху бюджета

Изчислено е, че мярката би могла да доведе до намаляване на собствените ресурси с нетна стойност (след удръжка от 25 % от държавите-членки) от около 2,9 милиона € за финансовата 2007 година и от около 17,6 милиона € за финансовата 2008 година.

2007/0261 (ACC)

Предложение за

РЕГЛАМЕНТ НА СЪВЕТА

относно временна отмяна на митата за внос на някои зърнени култури за 2007/2008 пазарна година

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 26 и член 133, параграф 4 от него,

като взе предвид предложението на Комисията,

като има предвид че:

1. Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури[2] предвижда защитен режим срещу евентуалните неблагоприятни ефекти от вноса, чиято цел е да стабилизира пазара на Общността.

2. В по-голямата си част митата, приложими за селскостопански продукти съгласно споразуменията на Световната търговска организация (СТО), са посочени в общата митническа тарифа. За някои зърнени култури обаче вносът, извършен в рамките на тарифни квоти, произтичащи от международни споразумения, сключени в съответствие с Договора или други актове на Съвета, се подлага на специфични мита.

3. Световното търсене, за което се наблюдава структурно увеличение, свързано с повишаване на жизненото равнище в развиващите се страни, както и с развитието на производството на био горива, световните запаси от зърнени култури в края на 2007/2008 пазарна година намаляват за трета поредна година и са на най-ниското си равнище от 1979/1980 пазарна година. В този контекст, цените на зърнените култури се увеличиха значително от началото на 2007/2008 пазарна година, с нарастване от порядъка на 50 % по отношение на меката пшеница, на 30 % по отношение на ечемика и от 20 до 30 % по отношение на царевицата.

4. Поради неблагоприятните климатични условия в повечето държави-членки, производството на зърнени култури през 2007/2008 пазарна година е оценено на 258 милиона тона, т.е. 8 милиона тона (3 %) по-малко в сравнение реколтата от 2006/2007 пазарна година, която на свой ред не беше висока. Това намаление на производството на Общността засяга по-специално меката пшеница и царевицата, но се отразява на целия сектор на зърнени култури, затруднявайки балансираното снабдяване на пазара на Общността. Това неравновесие засяга най-вече фуражните зърнени култури, поради констатираните разлики в различните региони на Общността по отношение на качеството и на количеството на произведените зърнени култури и на произтичащите от тях промени в поведението на операторите при използването на наличните зърнени култури. Това общо намаление на производството не може да бъде компенсирано от твърде локализираното увеличение на производството на ечемик, ръж и овес.

5. Зърнените пазари на Общността регистрираха значително увеличение на цените от началото на 2007/2008 пазарна година. Нарастването е съществено както номинално, така и като се вземе предвид изключително голямото разминаване между пазарните и интервенционните цени. Наблюдава се напрежение по отношение на всички зърнено-житни култури. От началото на 2007/2008 пазарна година цената на мелничарската пшеница в Руан се увеличи от 179 EUR/т до почти 300 EUR/т в началото на месец септември 2007 г., докато цената на фуражния ечемик в Руан нарасна повече от два пъти в сравнение с лятото на 2006 г., за да достигне 270 EUR/т в края на месец септември 2007 г. Цената на ечемика за пивоварни цели също се увеличи значително, достигайки почти 310 EUR/т на края на месец септември 2007 г. Цената на френската царевица в Байон също последва тази тенденция и се увеличи от 183 €/т в началото на пазарната година, за да достигне най-високата си цена от 255 €/т в средата на септември 2007 г. Тази ситуация е следствие от по-малките налични количества на мека пшеница и царевица в Общността, от средното качество на резултатите и на изчерпването на интервенционните запаси на Общността, в момента по-ниски от 500 000 милиона тона.

6. В отговор на това положение на силно напрежение на пазарите, е уместно да се улесни снабдяването на зърнения пазар на Общността и да се предвиди за тази цел отмяна на вносните мита за някои зърнени култури както за вноса в рамките на тарифните квоти с намалено мито, така и за вноса по общите правила. Все пак е нужно такава мярка да се ограничи само за 2007/2008 пазарна година.

7. Тази мярка следва да може да бъде прекратена незабавно в случай на смущения или заплахи за смущения на пазара на Общността. В тази връзка следва да се предвиди възможността Комисията да вземе незабавно нужните мерки, за да възстанови митата, веднага щом пазарната ситуация го оправдава и да определи критериите, според които ситуацията следва да бъде считана за такава.

8. Тези мерки следва да бъдат приети в съответствие с Решение 1999/468/EО на Съвета, oт 28 юни 1999 г., за установяване на условията и реда за упражняване на изпълнителните правомощия, предоставени на Комисията[3].

ПРИЕ НАСТОЯЩИЯ РЕГЛАМЕНТ:

Член 1

1. Приложението на вносните мита за продуктите с кодове по КН 1001 90 99, 1001 10, 1002 00 00, 1003 00, 1005 90 00, 1007 00 90 и 1008 се отменя до 30 юни 2008 г. за целия внос с нормално мито, извършен съгласно член 9 от Регламент (ЕО) № 1784/2003 или в рамките на тарифните квоти с намалено мито, открити съгласно член 12 от горепосочения регламент.

2. Комисията може да възстанови митата на равнището и при предвидените условия в член 10 от Регламент (ЕО) № 1784/2003, когато цената fob, установена в пристанищата на Общността, на един или повече продукти за износ извън Общността, посочени в параграф 1, е 180 % по-ниска от интервенционната цена или 180 % по-ниска от 101,3 EUR/t по отношение на продуктите, за които не съществува интервенционна цена.

3. Ако са необходими, подробните правила за прилагане на настоящия регламент се приемат в съответствие с процедурата, предвидена в член 25, параграф 2 от Регламент (ЕО) № 1784/2003.

Член 2

Настоящият регламент влиза в сила на седмия ден след датата на неговото публикуване в Официален вестник на Европейския съюз .

Той се прилага за вноса, извършен на основата на лицензии за внос, издадени считано от деня на публикуването му.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на … година.

За Съвета

Председател:

ФИНАНСОВА ОБОСНОВКА |

1. | БЮДЖЕТЕН РЕД: Глава 10 – Селскостопански мита | БЮДЖЕТНИ КРЕДИТИ: Б. 2007 г.: 1 486,7 млн. EUR Пр. на Б. 2008 г.: 1 683,2 млн. EUR |

2. | НАИМЕНОВАНИЕ: Регламент на Съвета, отменящ временно митата за внос на някои зърнени култури за 2007/2008 пазарна година |

3. | ПРАВНО ОСНОВАНИЕ: Членове 26 и 133 от Договора |

4. | ЦЕЛИ: Мярката цели да подпомогне снабдяването на пазара на Общността със зърнени култури, улеснявайки вноса от трети страни. |

5. | ФИНАНСОВИ ПОСЛЕДИЦИ | ПЕРИОД ОТ 12 месеца (млн. EUR) | НАСТОЯЩА ФИНАНСОВА ГОДИНА 2007 (млн. EUR) | СЛЕДВАЩА ФИНАНСОВА ГОДИНА 2008 (млн. EUR) |

5.0 | РАЗХОДИ – ЗА СМЕТКА НА БЮДЖЕТА НА ЕО (ВЪЗСТАНОВЯВАНИЯ/ИНТЕРВЕНЦИИ) – НАЦИОНАЛНИТЕ БЮДЖЕТИ – ДРУГИ | – | – | – |

5.1 | ПРИХОДИ – СОБСТВЕНИ РЕСУРСИ НА ЕО (НАЛОЗИ/МИТА) – НАЦИОНАЛНИ | – | – 2,9 | – 17,6 |

2009 | 2010 | 2011 | 2012 |

5.0.1 | ОЧАКВАНИ РАЗХОДИ |

5.1.1 | ОЧАКВАНИ ПРИХОДИ |

5.2 | МЕТОД НА ИЗЧИСЛЕНИЕ: |

6.0 | МОЖЕ ЛИ ПРОЕКТЪТ ДА БЪДЕ ФИНАНСИРАН ОТ БЮДЖЕТНИ КРЕДИТИ, ВПИСАНИ В СЪОТВЕТНАТА ГЛАВА НА ТЕКУЩИЯ БЮДЖЕТ? | ДА НЕ |

6.1 | МОЖЕ ЛИ ПРОЕКТЪТ ДА БЪДЕ ФИНАНСИРАН ЧРЕЗ ПРЕХВЪРЛЯНЕ МЕЖДУ ГЛАВИ ОТ ТЕКУЩИЯ БЮДЖЕТ? | ДА НЕ |

6.2 | ЩЕ БЪДЕ ЛИ НЕОБХОДИМ ДОПЪЛНИТЕЛЕН БЮДЖЕТ? | ДА НЕ |

6.3 | ЩЕ БЪДЕ ЛИ НЕОБХОДИМО ВПИСВАНЕТО НА БЮДЖЕТНИ КРЕДИТИ В БЪДЕЩИ БЮДЖЕТИ? | ДА НЕ |

БЕЛЕЖКИ: Относно приходите и сценария за statu quo, т.е.: това, което би се случило ако предложението не беше направено, е изчислено, че мярката би могла да доведе до намаляване на собствените ресурси с нетна стойност (след удръжка на 25 % от държавите-членки) от около 2,9 милиона € за финансовата 2007 година и от около 17,6 милиона € за финансовата 2008 година. Относно разходите, няма да има никакво отражение, тъй като предложението цели да облекчи ситуация на дефицит и следователно не би трябвало да доведе до интервенция, въпреки възможното увеличение на количеството на зърнени култури на вътрешния пазар. |

[1] На 10 октомври 2007 г.

[2] ОВ L 270, 21.10.2003 г., стp. 78. Регламент, последно изменен с Регламент (ЕО) № 735/2007 (ОВ L 169, 29.6.2007 г., стр. 6).

[3] ОВ L 184, 17.7.1999 г., стр. 23. Решение, изменено с Решение № 2006/512/ЕО (ОВ L 200, 22.7. 2006 г., стр. 11).